khistorydata/jeongjo-sjw-relations huggingface dataset:
정조 9년
以沈頤之上疏。傳于權曰。旣難終身枳廢。無寧從近甄復。有今番除名。則渠當含恩畏義。縮伏竢勘之不暇。而乃敢追琢成章。鋪張其事。甚至橫說豎說。屢紙聯篇。渠所謂侮徼生罡之餘喘。有甚未盡智謀。如是唐突煩浼乎。此等上疏。豈可捧入。該房承旨推考。原疏還給。
정조 9년
金尙集。以吏曹言啓曰。新除授南陽府使鄭趾煥戶奴呈狀內奴矣上典。自月前肩臂浮高。大如腰腿。數處破𤺄。症勢危篤。時月之內。萬無赴任之望云。身病旣如是危重。則不可等待其差歇。依例罷黜。何如。傳曰。允。
정조 9년
金尙集。以禮曹言啓曰。今十月十五日所下傳敎中。自今日有減饍二日之命矣。二日之限。止於今日。自明日依例復舊封進之意。分付。何如。傳曰。允。
정조 9년
趙興鎭。以兵曹言啓曰。今十月十七日。武臣堂上朔試射日次。而訓鍊院慕華館武科初試設場。依前例不得設行之意。敢啓。傳曰。知道。
정조 9년
趙興鎭。以兵曹言啓曰。專經武臣講官加抄啓人員。別單書入之意。敢啓。傳曰。知道。
정조 9년
趙興鎭。以武一所試官意啓曰。在前柳葉箭先試時。例爲合試片箭。而開場草記時。未及具由。不審之失。誠不勝惶恐。已自天字。竝試片箭之意。敢啓。傳曰。知道。
정조 9년
趙興鎭。以摠戎廳言啓曰。本廳壯抄左部右司把摠李光燮。身病猝重。有難察任。改差。何如。傳曰。允。
정조 9년
權。以刑曹言啓曰。聞大臣所奏。因計士書吏輩之誤傳。致使判堂不安於朝。當該計士書吏。竝刑配事。命下矣。依傳敎。戶曹當該計士金光一。執吏書吏尹仁煥。各嚴刑一次後。金光一慶尙道漆原縣。尹仁煥全羅道高敞縣。竝定配所。卽爲押送。其餘該色書吏韓碩獜盧守一李胤升金載旼李福禧等。各嚴刑一次。而金載旼。以傳敎誤傳之罪。仍爲嚴囚之意。敢啓。傳曰。知道。豈眞誤傳。然往傳者此吏云。金載旼一體發配。使幺麽吏胥。亦知國有法犯。可也。
정조 9년
權。以刑曹言啓曰。因本曹草記。戶曹書吏金載旼。一體發配事。命下矣。依傳敎。金載旼全羅道興德縣定配所。卽爲押送之意。敢啓。傳曰。知道。
정조 9년
左議政洪樂性箚曰。伏以。月爲純陰。節屆收藏。而雷電之異。是何爲而至也。臣於病伏之中。攬衣驚起。達宵繞壁。誠莫知何以致此也。卽伏見傳敎下者。寅畏之誠。憂責之意。藹然於十行之間。而至有減饍之敎。臣奉讀未半。不勝欽仰。噫。近年以來。冬雷之作。無歲不有。而我殿下應天以實。儆戒不怠。側修之誠。靡不用極。求助之音。屢及有位。斯足以孚感天心。反災爲祥。則惟彼仁愛之警告。迄可止矣。今復如期而至者。亦豈無所召而然哉。臣不暇遠引經傳。傅會爲說。而目下可言之事。亦非可以一二計也。以言乎義理。則懲討不行而倫彝斁絶。人心陷溺而變怪層生。以言乎朝象。則委靡已痼而紀綱漸紊。因循成習而百隷怠慢。以言乎國計。則財用益匱而民困未蘇。風雹相仍而歲功無實。言路之未闢。則竝與尋常規箴而廢之。士習之難變則。終無申明董飭之效焉。餘外疪弊。難編毛擧。則有一於此。亦足召災。漢儒人事之論。未必非今日準備語也。然而我殿下以大聖之資。乘可爲之會。十載憂勤。一念對越。凡所以轉移挽回之者。宜若影響。而獨奈何求愈切而效愈邈。志不懈而治不徯。恬嬉荏苒。終不能弭天災而靖世道者。苟究厥由。專在於承佐之非其人耳。臣之爲此言。雖若爲遇災祈免之援例故事。而顧臣蔑識。忝叨匪據觸事昏聵。隨處愆尤。承佐二字。初非擬議之可到。只緣周歲尸素。閱月養痾。衆務濡滯。百度叢脞。仰貽九重之憂勞。俯冒一世之嗤點。不忠無狀。何往非罪。而至於近日之所遭所犯而極矣。半日胥命。短箚請勘。實出哀懇。庶蒙譴何。而聖度涵貸。郵罰不及。退伏惶蹙。不知所出。此際災警。果不虛生。有臣如此。當罪倖逭。其爲乖朝綱而累聖治。非細故也。卽此一端。爲今日必有所召之驗矣。臣何敢飾辭循例。以爲應文。更添一罪也哉。言出由中。誠或格上。玆敢短章自列。疾聲仰呼。伏乞聖明。亟賜屛斥。改卜賢德。以答天心。以幸國事焉。臣誠愚昧。旣不能贊襄聖化。以致此災。則其敢曰有知消弭之方。而愚衷所激。不得泯默。敢獻一二陳腐之說。伏乞勿以人廢言而垂察焉。嗚呼。成湯之德。豈有闕失。而桑林六事之責。若是其懇切。則人君之自責。不以己德之已修而少忽也。大舜之聖。無待乎進勉。而罔游罔逸之戒。如彼其峻直。則人臣之愛君者。不以吾君之已聖而不勉也。殿下之德已修。而殿下之自責。克配成湯。厥德益修矣。吾君之聖已至。而微臣之愛君。豈讓虞臣不進過戒哉。噫。臣謂今日弭災之本。亶在嚴亂逆之誅。以樹綱常。振頹墮之習。以立紀綱。省刑薄賦。以安民生。禁奢抑濫。以裕財用。崇儒重道。以衛正學。奬廉黜貪。以革汚俗。來諫爭以恢包荒之量。消朋私以廣寅協之風。矯科擧之痼弊。以嚴杜僥倖。澄仕路之混淆。以克愼名器。旁求賢良。以共天職。崇尙名節。以養人材也。已盡者加勉。未盡者力行。則今日之災。安知不爲他日之祥乎。然此數事者。惟在殿下之一心字上。蕫子所謂君心正云云者。眞千古之格言也。惟殿下。懋哉懋哉。臣治箚將上之際。卽伏聞賓對有命。在臣義分。固當竭蹶趨參。而臣方乞被策免之恩。不敢爲晏然冒進之計。臣情到此。吁亦窮且蹙矣。伏地隕越。惟願遄降威罰。治臣慢命之誅。以肅朝綱。以安私分焉。答曰。省箚具悉卿懇。卿不見京房易傳乎。今日之致沴召災。未必非人事之之所由。際見來上箚本。卿老成之言。曷勝欽歎。賓對有命。卿須安心勿辭。卽起視事。仍傳曰。此批答。遣史官傳諭于左議政。
정조 9년
弘文館校理臣李錫夏。副校理臣李太享。臣趙濟魯。修撰臣李鼎運申耆等箚曰。伏以。時月政屆於陰極。震電同發於夜中。夫天災時變。固非常有。而挽近以來。此時此災。無歲不作。如期輒至。非常之災。便同恒有之事。天心雖切於警告。人情易狃於恬常。臣等不敢知我殿下恐懼修省之念。視作今歲一有之災。而思所以大警惕大振作也耶。乃者丙枕靡安。明旨誕降。始自責躬。終以減膳。首尾數百言。丁寧懇惻。臣等聚首奉讀。有以知我殿下對越之誠。惕厲之念。有足以消弭天災。孚格天心。而至於求言一款。特示不慨之意。俾爲激勵之道。臣等竊伏念殿下有今日之敎者。莫非臣等之罪。臣等俱以愚鹵。忝居論思。一味尸素。苟然充位。上貽乙丙之憂歎。實不勝惶霣愧赦。而若因怵畏辭敎。一循前習。則臣等之罪。尤無所逃。謹奉聖敎。國勢之岌嶪。時象之憂虞。誠可謂莫之捄藥。究其受病之源。專在於言路之壅閉。臣等請以言路二字。爲殿下申復焉。噫。歷觀史牒。爲人下而無一人正言直諫者。未有如近日。若以爲自上求言之方。有所未盡。則殿下臨御以來。未嘗以言罪人。朝臣之所共知。國人之所共聞。夫豈有畏罪而不言者乎。若以爲下無敢言之人。則惟彼漢唐中主之世。尙能有長孺鄭公之以直聲聞者。況今聖明在上。化理淸明。而豈獨無一箇忠戇之人。可以奉明命而裨聖化者乎。臣等竊以爲殿下有求言之心。而無求言之實故也。試以大者言之。懲討一事。卽人紀民彝之第一大關係。而三司故紙。不但止於生毛。甚至多臺竝列。無故闕啓。間或有責勵之敎。則於是乎奔走慌忙。擧措顚錯。而不踰數日。又復前樣。上之所以戒飭。始若有奮發揮霍之擧。而終至於應文備數之歸。故下之所以奉行。亦不過如斯而已。由是而亂賊無所懲畏。義理去益湮晦。此莫非如臣等輩不誠無狀之罪。而聖敎中煦濡養禍四箇字。殿下旣知之矣。又言之矣。其所以廓揮乾斷。掃淸氛翳者。何憚而不爲乎。臣等伏覩好問之意。每溢於筵席。求助之誠。恒勤於絲綸。則章箚之間。出於廷臣者。亦豈無一二可用者。而雖於公車日積之餘。終未見有施諸行事之實。竊恐博採之念。或近於低視之歸。範圍之大。或忽於自用之戒。此所以始若開納。而終至壅閼也。由是而上陳闕遺。則惟恐其稍犯於深重。下論政務則惟恐其有觸乎時諱。消沮退縮。頹惰委靡。惟以不言二字。作爲涉世之良方。持身之妙策。則堂陛不嚴。凌犯滋長。而駁正之論。寂然無聞。大官恬嬉。諫臣媕婀。而振刷之政。已矣雖覩。誠使今日朝象。不變今日樣子。則雖謗木日建。諫皷日設。畢竟歸宿。恐無異於訑訑之拒也。試以今日所下傳敎觀之。旣以求言。爲應行之事。而終示不槪之意。未有詢咨之擧。此固知抑揚辭旨。振激媮媠。而其至誠求助之美。或不無毫髮憾焉。竊恐觀殿下今日之敎者。無論官箴與野言。猶不免有畏縮之心。而自止於噤嘿之習。竝與前日所爲之文具而廢閣之耳。伏願開示無隱之義。廣闢不諱之門。期有上下相孚之休焉。應天以實。固是今日之所當仰勉。而這箇實字。不必他求。卽今日求言是已。求之也必以實。則許多可言之事。必有樂爲之言者。聽之也必以實。則今日求言之敎。可免爲空言矣。其所以恐懼修省轉災爲詳之機。恐亦不外乎是。惟殿下。勿以膚淺之說。而少賜省納焉。答曰。省箚具悉。予每讀戊申封事。至陳談之中自有妙理之句。未嘗不三復擊節。予今爲批等。爾等復將此句誦諭之意。
정조 9년
黃海監司臣嚴思晩疏曰。伏以。臣庸愚鈍滯。百無一取。才不足以剸釐繁劇。識不足以綜察事務。性又儱侗。全沒商量。信心直行而幅尺失度。臨事不審而瘡疣難掩。細檢平生。有若擁腫之樗。枵然之瓢。特一無用底物耳。偏荷我殿下陶甄剪拂之洪私。前後踐歷。罔非踰涯而溢分。恩重丘山。報蔑絲毫。居常愧懼。若集于木。至於方面重任。尤非臣夢想所及者。而簡心之隆眷。謬加於無似。陸海數十餘州。承流觀風之責。不少難愼。擧以委之。是猶强跛躃而荷重擔。策駑貽而騁千里。早晩顚蹶。勢所必至。夫豈有一分堪承之望。而寵命旣出於特畀。臣身未暇於自恤。黽勉冒應。行且數月。區區所願。惟在乎彈竭微誠。宣布聖化。使海響蚩蠢。咸知我殿下字恤懷保之盛德大惠。是爲臣一端報效之道。而其奈職慮。本自淺短。見聞又甚寡陋。期會文簿之間。率多格例之未諳。書生迂闊之習。觸處醜拙之輒露。以至於年分狀辭中違式犯科者。非止一二。田畓災結之囫圇爲說。而不加區別。勅需詳定之法意莫嚴。而敢有論請。其無知妄作之罪。雖萬被誅戮。實無所逃。惟我殿下曲保之德。與天同大。不卽譴罷臣職。仍令緘辭以對。臣自聞此命。驚惶震懍。益不覺心膽之俱隕。手足之靡措。蓋其所坐。莫非臣自作之孽。雖喙長三尺。亦將無辭可解。則數行爰供。只自愧訟之不暇而已。廢務縮伏。唯大何是竢矣。不意天地生成之澤。特推終始庇覆之仁。昏錯不察之失。則恕之以生疎。僭妄干禁之辜則宥之以無情。譴罰不加。深軫數遞之弊。警飭丁寧。俾開自新之路。十行諄複之敎。不翅若慈父之詔迷子。至如越俸末勘。匪罪伊榮。臣矱擎判批。以首頓地。恩出望外而神魂莫定。感極心曲而聲淚俱發。誠未知不才如臣。負罪如臣。何以得此於君父也。嗚呼。納汚藏疾。卽聖王包含之大德。殿下旣貰臣難贖之愆。使之按藩如故。則在臣義分。其何敢更引前過。以爲自靖之計。而第臣竊有所深自悼歎者。臣受國厚恩。叨此重寄。夙宵一念。惟恐負委毗之盛眷。每以奉公盡誠。處事必謹。尋常佩服于中矣。今於按例應行之規。不能別白而條陳。受敎定式之事。猶復蒙眛而煩瀆。廟堂覆奏之後。始覺其非。裨吏推問之擧。皆由臣罪。其昏謬旣如此。疏忽又如此。則尙何能任方岳之重。而膺旬宣之責乎。聖念雖出於寬假。臣心益切於悚恧。豈可以罪戾之倖逭。晏然蹲據於已試僨誤之地。取譏侮於守宰。貽笑辱於吏民也哉。況今歲功告歉。民食孔艱。其接濟之策。懷綏之方。亦非庸疎如臣之所可堪任者也。反覆揣量。實無仍冒之勢。玆敢略控短章。仰浼崇聽。伏乞聖明。諒臣由中之血懇。察臣匪才之實狀。亟遞臣方伯之任。以爲不職者之戒焉。臣無任屛營祈懇之至。答曰。省疏具悉。卿其勿辭察任。
정조 9년
乙巳十月十六日辰時。上御重熙堂。戶兵房承旨入侍時。右承旨趙興鎭。同副承旨徐龍輔。假注書朴蓍壽。記注官金健修。記事官李崑秀。檢校直提學徐有防。以次進伏訖。上命左承旨許遞。前望單子入之。出榻敎命大司成入侍。賤臣承命出。與大司成朴祐源。偕入進伏。上曰。昨日殿講。居首爲誰云耶。祐源曰。未及詳知矣。有防曰。永平朔寧及長湍近峽十面還穀代捧一款。已爲狀請蒙允矣。兩邑十面之外。數三處峽邑之田穀失稔。大體略同。而以其煞有淺深之別。故當初不敢竝擧於狀聞。今以邑報與民訴觀之。本邑準納難。不下於所請諸邑。其在一視之道。竝有竝施之惠。故不避瀆擾。玆敢仰達。令廟堂稟處。何如。上曰。依向來批旨。一體代捧。可也。出擧條仍命退。諸臣以次退出。
정조 9년
乙巳十月十六日酉時。上御重熙堂。軍士房承旨入侍時。右承旨趙興鎭。假注書朴蓍壽。記注官金健修。記事官李崑秀。以次進伏訖。上命提調入侍。徐有隣承命進伏。上命讀公事。仍命退。諸臣以次退出。
정조 9년
行都承旨金尙集坐。左承旨未差。右承旨趙興鎭坐直。左副承旨權坐。右副承旨李祖承坐。同副承旨徐龍輔坐直。注書金孝建奉命在外一員未差。假注書李敬五仕朴蓍壽仕直。事變假注書李宗烈仕。
정조 9년
趙興鎭啓曰。專經文臣殿講。以十八日爲之。與武講同爲擧行事。命下矣。處所以何處爲之乎。敢稟。傳曰。以涵仁亭爲之。
정조 9년
傳于趙興鎭曰。承旨與弘文提學入侍。
정조 9년
趙興鎭啓曰。傳經武臣殿講試官中。時無職名人。令該曹口傳付軍職。何如。傳曰。允。
정조 9년
趙興鎭。以弘文館言啓曰。本館下番修撰臣申耆。以御營廳從事官。今日本營上下坐起時。晝仕出去之意。敢啓。傳曰。知道。
정조 9년
趙興鎭。以禮曹言啓曰。來十一月初三日。行景慕宮冬享大祭。親行時省牲省器之節。依例以親臨磨鍊擧行乎。敢稟。傳曰。當親行矣。
정조 9년
趙興鎭。以兵曹言啓曰。明日殿座時。別雲劍李命植時無職名。依例口傳付軍職。何如。傳曰。允。
정조 9년
兵曹口傳政事。副司直單李命植。副司果單朴宗正。
정조 9년
左議政洪樂性箚曰。伏以。臣之目下情勢。實無以束帶趨班。抗顔周行。而昨日賓對之命。下於責躬修省之際。在臣分義。不敢言私。他不暇顧。冒沒登筵。而退自循省。益不勝慙蹙之至。卽伏見都憲之箚。不覺顔發騂而背透汗矣。承命逡巡。固臣之罪也。究厥負犯。萬殞難贖。悚懍震越。歷屢日而靡定。國體緣臣而不尊。紀綱緣臣而益隳。勤攻之來。固所甘受。而慨惜之斥。猶屬歇後。且將臣之全沒敬謹。亦由臣之故也。第玆向日堂疏之出。而駭悖之說。作以文字。騰諸章牘。彼言虛妄。不關於臣身。而臣身之羞辱。到此尤無餘地。夫豈有擧顔對人之念。況且蹲據具瞻之地。貽羞國法之斥。指意深緊。譏責峻切。本事之當否。其間之委折。姑捨勿論。身居三事。旣被此彈。而不思自靖。以圖息補。惟憑恃寵靈。惟貪戀恩榮。盤礴不去。揚揚冒進。則其奈沒廉恥無忌憚。重自陷於蔑防壞法之誅。何哉。人臣事君之道。廉防至嚴。苟有踰濫。邦有常憲。小官猶然。而況大官去就。尤豈敢一分放倒。以犯四維之戒哉。臣於是情窮勢蹙。披肝瀝血。冒死哀籲於宸嚴之下。伏乞聖明。憐臣情之轉益悲苦。察臣言之非出餙讓。亟賜鐫斥臣職名。仍治臣辜犯。以謝人言。以安賤分。不勝大願。答曰。省箚具悉卿懇。都憲箚全篇命之意。大體失眞。尾陳數語。不必深引。至於以堂疏句語爲引。卿必因昨筵辭敎。而有此云云。朕舌莫捫。悔之何及。卿須安心勿辭。卽起視事。仍傳曰。此批答。遣史官傳諭于左議政。
정조 9년
領敦寧臣鄭存謙。判府事臣徐命善金熤等箚曰。伏以。臣等之罪。臣等固自知之。自陷罔赦之科。尙逭當被之律。日夜懍惕。無以自容。卽伏見都憲疏本。實是臣等頂門之針。惶愧隕越。於是益切。噫。臣等猥忝百僚之首。及昧董飭之義。及承考講之命。俱有逡巡之罪。其爲乖朝綱而墜臣分。爲如何哉。律以邦憲。罪不容誅。慨惜之斥。猶屬寬恕。臣等受以爲罪。雖以官秩稍異庶僚。律名無所勘斷。而在臣等自處之道。顧何敢晏然乎。臣等旣無一半分報效。積罪未勘。徒貽朝家刑政之累。卽此辜負。尤合萬戮。玆敢冒死聯籲。伏乞聖明。亟命有司照法準繩。以肅頹綱。以安賤分。不勝幸甚。答曰。省箚具悉卿等之懇。勤攻之言。卿等曰受而爲過。卿等樂聞之誠。予實爲之歎服。旣往不可諫。卿等安心勿辭。仍傳曰。此批答。遣史官傳諭于鄭領敦寧徐判府事金判府事。仍令傳諭史官。領敦寧徐判府事家。問愼節加減以來。
정조 9년
大司憲洪良浩箚曰。伏以。昨夜殷殷之響。其動甚微。近侍不及聞。雲臺未有報。而獨徹於紸纊之聰。惕然戒懼。誕發綸音。隱憂長慮。丁寧諄懇。至於貶損常膳。仰答仁譴。臣奉讀未半。不覺竦然而欽歎也。夫明王之事天。如孝子之事親。必也視於無形。聽於無聲。今殿下至誠對越。無時或間。乃於中夜淵蜎之際。獨察依微之響。群工聾啞之時。先下警省之音。眞是一念之召景雲。三言之徙災星也。推是而應之。何沴不消。何亂不弭乎。然天人之際。似遠而至邇。感通之妙。雖微而極顯。相與向背之機。不必遠求玄窅。惟從人事焉徵之。顧今主威不立。而國勢日孤。義理不明。而亂逆肆行。嗚呼。此何等時也。而惟至尊獨憂於上耳。曾無一人赤心憂國。沬血致死。以效轉危扶顚之策。上自廊廟。下至具位。惟以避事爲長技。免責爲得計。識者之寒心。厥惟久矣。噫。殿下之自期。何如。臣民之想望。何如。縱不能致朞月三年之功。奈何十載之間所成就者。未有卓然可觀。而只見亂逆之縱橫而已。寧可不痛哭而流涕哉。苟求其故。亦未可專責於下。臣請冒死而陳之。夫制治之道。莫先於立規模。興化之本。莫要於明好惡規模立。然後紀綱張好惡明然後人心正。試以治逆一事言之。昨秋劇逆。乃是千古所無之變。則此正上下大小崩心痛髓。大振作大警動之時。而設鞫不過半日。肆市但止一身。盤覈不及於徒黨。收孥只擧於編配。事過之後。旋卽帖然。政注之間。反撓堤防。章疏之上。敢售嘗試。兆象彰露。人心駭惑。大臣以下始有請對之擧。則聖上於是慨然。旣責群下之不誠。仍有自今以後斬釘截鐵之敎。登筵諸臣。莫不訟罪而莊誦矣。畢竟準請。只是陽澤之追奪而已。所謂适雲之律。名雖按例。實未夬施。暨夫得孚魯春之輩。尙逭黨與之誅。或在保放之中。不逞之徒。安得不窺朝廷之淺深乎。故其爲計益急。肆毒愈凶。乃有今春逆瑮之變矣。此又懲創之一大機。而及其治獄之際。全無釣覈之方。惟恐蔓延之廣。罪人欲吐而反噤。獄官將問而還掩。惟彼稱兵之賊。豈是一二人之獨辦而伏法。只是數賊鞫庭。更無新啓。以至財貨之窩主。反勘知情。聚議之居停。初不發捕。此有鞫獄以來所未聞者也。寧不痛哉。至於英材斗恒。不但爲應坐之賊也。一家之內。又出斗恭則凶言之傳授。不問可知。而終靳訊鞫之請。今又有逆傔家屬鳴冤之擧。凶徒跳踉之漸。於此可推。而伏見喣濡釀禍其兆已綻之敎。惟殿下固已默悟而明燭之矣。向使誅討之典。克嚴於乙丙之後。則豈有昨秋之變。苟嚴於昨秋之後。則安有今春之變乎。惟是斬釘截鐵一句。實爲對症之良劑。而殿下旣明詔之。猶未踐焉。群下何所適從。而人心何以底定乎。臣愚死罪。殿下每以鎭安感化爲恩。而不思生道殺人之仁。以包荒藏疾爲德。而不務旌別淑慝之義。所以規模未立。而好惡不明。變故百出。莫可救藥也。噫。是月。卽陽氣始藏之節。昨日。是討逆設科之期也。乃於此夜。仁天示警。聲微而不著者。若曰刑政當嚴而反弛也。陽藏而旋發者。若曰禍患方伏而將露也。詩曰。潛雖伏矣。亦孔之昭。可不畏哉。外此時政之得失。固不暇一二數。而以言乎紀綱。則將臣登筵。全昧敬謹之禮。相臣承命。俱有逡巡之擧。將何以尊國體而董百僚乎。事雖已往。臣竊慨惜。伏乞聖明。追已往之失。戒方來之憂。先循輿議。亟允諸啓。克念修省之方。深察治忽之幾。以勵群工。以答天譴。臣於昨日。身在試院。不敢隨衆論列。而愚衷耿耿。義難終默。玆於赴場之路。略貢憂愛之忱。惟聖明澄省焉。答曰。省箚具悉。煦濡二字。卿必錯認。看今日廷臣。無不在煦濡中。其漸滋至於不怕天不怕地。非人非鬼。此予所大懼者也。附陳事。寧或逡巡。俱適有所愼。大臣聞此。必當不安。卿言未知爲是。筵臣無敬謹之容。誠爲目下痼瘼。如卿等在風憲之任者。不能隨事規警之致。過境說話。無補於已然。卿等。此後益加準勵。可也。
정조 9년
乙巳十月十七日辰時。上御重熙堂。承旨與弘文提學入侍時。右承旨趙興鎭。右副承旨李祖承。同副承旨徐龍輔。假注書朴蓍壽。記注官承膺祚金健修。弘文提學徐有隣。檢校直提學朴祐源。原任直閣徐鼎修鄭東浚。檢校待敎李崑秀。待敎尹行任。以次進伏訖。上命分考泮居儒生製述試券。有隣等承命考訖。命退。諸臣以次退出。
정조 9년
乙巳十月十七日酉時。上御重熙堂。坐直承旨入侍時。同副承旨徐龍輔。假注書朴蓍壽。記注官金健修。記事官尹行任。以次進伏訖。上命書禁府啓目判付及左議政箚子批旨。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨權坐直。左副承旨李祖承坐。右副承旨未差。同副承旨尹尙東坐直。注書金孝建奉命在外一員未差。假注書李敬五仕朴蓍壽仕直。事變假注書李宗烈仕。
정조 9년
李祖承啓曰。合辭方張之時。兩司無詣臺之員。司諫安廷玹。持平韓商新。引避退待。已至經宿。事甚未安。今日政。新除授臺諫。竝卽牌招。何如。傳曰。允。
정조 9년
李祖承啓曰。禁衛營將官來言。今日。本營軍兵。日次私習云矣。敢啓。傳曰。知道。
정조 9년
李祖承啓曰。御營廳將官來言。今日。本廳軍兵。日次私習云矣。敢啓。傳曰。知道。
정조 9년
傳于權曰。左副承旨入侍。
정조 9년
以副修撰尹序東牌不進罷職傳旨。傳于李祖承曰。只推。
정조 9년
金尙集。以弘文館言啓曰。本館下番。姑降入直。事甚未安。今日政。新除授玉堂。待下批牌招入直。何如。傳曰。允。
정조 9년
以吏曹參議徐鼎修牌不進罷職傳旨。傳于金尙集曰。今聞不可一許一否。許遞。前望單子入之。
정조 9년
吏曹參議前望單子入之。金宇鎭落點。
정조 9년
有政。吏批。判書趙時俊受由在外。參判沈豐之進。參議徐鼎修牌不進。行都承旨金尙集進。以安聖彬爲大司諫。洪樂淵爲掌令。徐鼎修爲禮曹參議。李羽晉爲兵曹正郞。申耆爲兼中學敎授。卞至健爲南陽府使。沈公猷李義逸爲戶曹佐郞。宋銓兼掌令單付。鄭繼忠兼春秋單付。安春君烿敍用事承傳。
정조 9년
兵批。判書徐有隣病。參判金頤柱病。參議李蘷入直進。參知李家煥病。同副承旨尹尙東進。以宋銓爲副護軍。申大升爲副司直。徐美修爲副司果。
정조 9년
以訓鍊都監習陣頉單子。傳于李祖承曰。停摻已久。明日習陣。依例爲之。單子改修正以入。
정조 9년
承旨前望單子入之。李秉模柳焵李祖源尹尙東落點。
정조 9년
金尙集。以奎章閣言啓曰。肅廟朝御製御筆。自本閣奉來事。命下矣。日子。令日官推擇。則今二十一日午時爲吉云。以此日時進去奉來。而閣臣陪進一節。依例擧行。何如。傳曰。允。
정조 9년
金尙集。以弘文館言啓曰。本館下番。無他推移之員。不得已以上番姑降入直之意。敢啓。傳曰。知道。
정조 9년
金尙集。以吏曹言啓曰。宗簿正趙武範呈狀內。身病猝重。勢難察任云。慶尙都事趙夢鶠呈狀內。矣身素患痰癖之症。當寒添劇。委頓床席。轉側須人。萬無赴任之望云。病勢旣如此。則不可强令赴任。竝依例改差。何如。傳曰。知道。
정조 9년
金尙集。以吏曹言啓曰。冬至上使。旣有敍用之命矣。方物封裹隔日。依定式。復差以入之意。敢啓。傳曰。知道。
정조 9년
李秉模。以右參贊意啓曰。御覽方物還下白綿紙六百八卷。黃細綿紬十四疋。紫細綿紬五疋。白細綿紬二疋。白細苧布十三疋。粘六張付厚油芚一浮。精擇改備。其餘物種。一一點退。看品同爲封裹。而其黃細苧布三十疋。待明日御覽還下後。當爲封裹之意。敢啓。傳曰。知道。
정조 9년
權。以兵曹言啓曰。因傳敎。都摠都事柳光斗。決棍五度。該房院吏金道興。決棍三度。金虎門守門將金聖涵。通化門守門將陳邦一。各決棍五度放送。而行首守門將李翼海。旣非入直。不在闕中。故不得同時竝棍。待開門擧行之意。敢啓。傳曰。知道。
정조 9년
權。以都摠府言啓曰。今日入直內三廳武兼禁軍及軍兵等。當爲中日習射。而親臨專經講相値。不得爲之之意。敢啓。傳曰。知道。
정조 9년
金尙集。以成均館行大司成意啓曰。今日殿講時。西學色掌幼學金敎根書啓已入之後。謂有身病。屢度催促。終不入來。事體所在。極爲未安。依定式。限三年停擧。何如。傳曰。允。
정조 9년
金尙集。以成均館同知館事行大司成意啓曰。臣等依聖敎。進詣泮宮。應製入格儒生等。招集頒賞。而入格儒生一百八十一人內。一百二十二人。先爲分給。其中五十九人。未及來待。故試券及賞格。姑爲封置。使入直郞官。一一招致。面面頒給之意。各別申飭。臣等仍爲退去之意。敢啓。傳曰。允。
정조 9년
李祖承。以戶曹言啓曰。鑄錢。自戶曹專當擧行事。命下矣。設冶處所。定於訓局熖硝廳。而本曹正郞洪元燮具膺。鑄錢郞廳差下。使之同爲檢飭之意。敢啓。傳曰。知道。
정조 9년
尹尙東。以鑄錢所言啓曰。臣善復臣㻐。今日會同于濬川司。以鑄錢事相議。而炭松明及各樣錢物之貿得。實爲目下急先之務。故炭松明則依前例。送價三軍門。使之同力求貿。各樣鐵物則自本所今將求貿。而貿取之際。自費時月。設鑄始役。姑未定期之意。敢啓。傳曰。知道。
정조 9년
尹尙東。以備邊司言啓曰。本司武郞廳鄭弘哲。奔走靳仕。已滿十五朔。依例六品遷轉事。捧承傳施行。何如。傳曰。知道。
정조 9년
權。以武一所試官意啓曰。今日本所柳葉箭片箭應試擧子。自天字至呂字一千五百人內。具兩技入格七人。柳葉箭入格四十人。片箭入格七十三人。合爲一百二十人。而日暮姑停之意。敢啓。傳曰。知道。
정조 9년
權。以武一所試官意啓曰。本所今日平明開場。先自柳葉箭試取。而擧子捧單。自天字至澄字。合爲二百七十八字。都數至於一萬三千九百三十人之多。實有限前未畢射之慮。故二貫革外。加設六貫革。合八貫革設行之意。敢啓。傳曰。知道。
정조 9년
權。以武一所試官意啓曰。本所今日平明開場。柳葉箭片箭應射擧子。自海字仍爲試取之意。敢啓。傳曰。知道。
정조 9년
權。以武一所試官意啓曰。今日本所柳葉箭片箭應射擧子。自海字至首字二千六百人內。兩技入格十人。柳葉箭入格七十六人。片箭入格一百五十一人。合爲二百三十七人。而日暮姑停之意。敢啓。傳曰。知道。
정조 9년
權。以武一所試官意啓曰。本所今日平明開場。柳葉箭片箭應射擧子。自調字仍爲試取之意。敢啓。傳曰。知道。
정조 9년
權。以武一所試官意啓曰。今日本所柳葉箭片箭應射擧子。自調字至薑字一千七百人內。兩技入格二十人。柳葉箭入格五十七人。片箭入格一百十一人。合爲一百八十八人。而日暮姑停之意。敢啓。傳曰。知道。
정조 9년
權。以武二所試官意啓曰。臣所今日自天字至歲字柳葉箭片箭應試九千七百二十七人內。柳葉箭入格八十四人。片箭入格九十五人。兩技入格十二人。未及試取八千三百二十七人。日暮姑停之意。敢啓。傳曰。知道。
정조 9년
權。以武二所試官言啓曰。臣所擧子。自天字至悲字半字捧單原數九千七百二十七人。今方開場。而擧子數多。在前如此之時。有先取柳葉箭片箭之規。依近例。六貫革加設試取之意。敢啓。傳曰。知道。
정조 9년
權。以武二所試官意啓曰。臣所今日平明開場。自律字柳葉箭片箭。仍爲試取之意。敢啓。傳曰。知道。
정조 9년
權。以武二所試官意啓曰。臣所今日平明開場。自獜字柳葉箭片箭仍爲試取之意。敢啓。傳曰。知道。
정조 9년
權。以武二所試官意啓曰。臣所今日自獜字至道字柳葉箭片箭應試六千三百二十七人內。兩技入格二十三人。柳葉箭入格一百三人。片箭入格一百六十一人。合爲二百八十七人。未及試取四千三百二十七人。而日暮姑停之意。敢啓。傳曰。知道。
정조 9년
權。以武二所意啓曰。臣所今日自律字至淡字柳葉箭片箭應試八千三百二十七人內。兩技入格十一人。柳葉箭入格六十五人。片箭入格一百十三人。合爲一百八十九人。未及試取六千三百二十七人。而日暮姑停之意。敢啓。傳曰。知道。
정조 9년
權。以禁衛營言啓曰。依傳敎。本營敎鍊官田雨浹。從厚施賞之意。敢啓。傳曰。知道。
정조 9년
權。以御營廳言啓曰。今十月十四日景慕宮展拜時。依兵曹節目。集春營入直軍二十名。領軍把摠李長煜。哨官崔佑梁率領。月覲門左邊。設布帳外排立。東營入直軍三十名。入直把摠張翼大。哨官金啓漢率領。宮大門外把守。而竝待標信出用解嚴後。還入直間。集春營哨官陳澤文。東營哨官李夏芳代直之意。敢啓。傳曰。知道。
정조 9년
禁府啓目。平山前府使鄭景曾原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。誠如渠供。朴師嚴等。可謂亂民。刑之竄之。固無足惜。然以渠所謂被論人言之。必有頑悍之餘習。故師嚴輩。以此惹鬧之駭擧。諺云。不炊之䆴生烟。正爲此事準備語是去乙。渠供乃反極意分疏。至曰俱是擯斥惶㤼之類。裭神喪魂。無所辨對云云。是出於右袒之計。身爲官長。用意如許。何以禁戢鄕戰乎。渠之所爲。極爲無狀。似此守令。別般嚴繩。然後可以懲後而戢他。鄭景曾。身乙。該地方徒三年定配。禁痼五年爲旀。不聞則已。事旣登徹之後。不可仍以置之。分付道臣。鄕戰職時兩隻。各別痛治。俾遐土人士知朝家有毖頑之政爲良如敎。
정조 9년
尹尙東。以義禁府言啓曰。時囚罪人鄭景曾口招公事判付內。該地方徒三年定配。禁痼五年事。命下矣。鄭景曾禁痼五年。該地方平山府。徒三年定配。而以判付內辭意。具罪目。依例發遣府書吏。押送配所之意。敢啓。傳曰。知道。
정조 9년
禁府啓目。粘平安前中軍趙應鉉更招云云。問目內辭緣。反覆究問。箇箇窮訊。則訊杖第五度。指使一款。亦爲自服。究厥情狀。萬萬巧惡。照法處斷。何如。判付啓。旣云聞命海言。使勿煩洩他人。仍稱渠之指使之罪。萬戮猶輕云云。上下款語意。太不接續。後坐起時。更良添問目。加刑取招。待究竟以爲如律照勘之地爲良如敎。
정조 9년
禁府啓目。平安前中軍趙應鉉更招云云。判付內辭意。發問目反覆嚴問。則其造謀同情之狀。游辭漫漶。泛稱遲晩。刑推得情。何如。判付啓。今日國綱。雖曰事事掃地。節節蕩然。如渠幺麽武夫。特敎嚴覈之下。尙敢如是粧撰乎。如渠殘喘。多費辭敎。盤問雖近。軟地揷木。論厥罪犯。合被指使之律。豈可任渠呑吐。不以當律從事。待明朝更爲開坐。更良嚴問取招爲有矣。萬一如前抵賴。直爲施威究問。待捧遲晩。修啓目以聞爲旀。設置王府。此等小事。如不取招。焉用獄官爲哉。卿等惕念擧行爲良如敎。
정조 9년
禁府啓目。全羅前營將黃命耉原情云云。問目內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。旣經勘罷。分揀放送爲良如敎。
정조 9년
禁府啓目。兼春秋韓啓玉原情云云。傳旨內辭緣。泛稱遲晩。刑推得情。何如。判付啓。旣已汰去。分揀放送爲良如敎。
정조 9년
乙巳十月十八日辰時。上御涵仁亭。專經文臣殿講武臣殿講入侍時。行都承旨金尙集。右承旨趙興鎭。左副承旨權。右副承旨李祖承。同副承旨徐龍輔。假注書朴蓍壽。事變假注書李宗烈。記注官金健修。記事官金鳳顯。檢校待敎李崑秀。文臣殿講考官左議政洪樂性。行副司直鄭民始。大司成朴祐源。參考官輔德趙鼎鎭。行副司直洪明浩李喆模。兵曹參知李家煥。武臣殿講考官判府事李福源。兵曹判書徐有隣。訓鍊都正具以謙。參考官行副司直尹勉升。行副護軍趙心泰。校理申耆。兵曹正郞李尙度。以次進伏訖。上命方物看品。斯速擧行。上曰。戶曹事。誠該然矣。俄命斯速擧行。而方物尙不入來。此判堂之本心。必欲抗命而然耶。向者鑄錢則雖不欲爲之。看品時。亦不欲擧行耶。其委折。問于判堂以入。又敎曰。兵曹參知出去。戶曹所屬來待者。一倂決棍三度。使判堂知悉。上命書榻敎曰。書狀官宋銓。本職許遞。命尙集等看品方物。尙集等承命看品。黃苧多有渝色。上曰。黃苧若是不好。全數退送。使之再明。更爲備納。仍命書榻敎曰。濟用監官員拿處。上曰。訓將上疏。何承旨捧入乎。尙集曰。同副承旨捧入矣。上命書傳敎曰。資秩雖是崇品。將任體例。自別實職。當不肅命。命召徑先受佩。寧有此等事面。以至多日。政院之無一言論警。辭疏乃反汲汲捧入。唯允之義。固如是乎。當該承旨遞差。知事具善復。封裏未畢之前。使之入來謝恩。又或遲滯。記過待令之意。分付兵曹。上命軍士房承旨遞差。出榻敎上命書傳敎曰。紙地以二十張作卷。自是金石之典御覽看品。事體自別。則白綿紙間有十五張作卷者。紙品與間貼。俱不成樣。判堂似當勘罪。而細工之察。不足爲咎。當該戶曹郞廳。一倂拿處。帳殿奏對。極爲駭然。郞廳尹羲厚汰去。上謂沈頤之曰。副摠管之入來。若是甚易。則昨日何必陳疏耶。不念南別宮乘輦所下敎乎。實爲卿顔厚也。尙集曰。今此方物看品時。戶曹郞廳。不卽待令。事極未安。當該郞廳推考。何如。上曰。不可推考而止。汰去。可也。上命書傳敎曰。政官牌招開政。仍敎曰。戶曹佐郞望筒。催促入之。豐之曰。判書趙時俊受由在外。參議徐鼎修牌招不進。小臣獨政未安。何以爲之。敢稟。上曰。仍爲之。出擧條上曰。戶曹佐郞望筒。斯速書入。賤臣承命出持入。以戶曹佐郞望筒。命書傳敎曰。前後申飭之下。此等之習。焉敢更售。若此則窠闕。亦有彼壃我界乎。當該詮官。越俸五等。此後更有此等之習。銓官更施竄配之典。因此思之。惠郞定窠。尤極駭痛。此後永革此習事嚴飭。仍命吏曹參判入侍。豐之進伏。上曰。卿亦不欲奉行傳敎。戶郞望筒。若是備擬耶。豐之曰。擇人之故。未及詳察矣。上曰。今日銓格掃如。但知互代而已。只欲彌縫過去。以今戶郞望筒見之。殆若各有其窠。各有其人。如此之習。焉敢更售於今日朝廷乎。蓋在廷之臣。不能曉事。昨日備忘中。煦濡釀禍四字。未知何樣底義。而都憲之疏。以討逆爲言。予實莫知其義也。卿卽出去。戶郞望筒。更爲書入。上曰。宣惠郞廳倂入侍。登筵之後。職掌遺在。雖一毫。若不能仰奏者。則當別般重繩。分付宣惠堂上催促率入。賤臣承命出。與宣惠郞廳李舒中金聖規兪駿柱李昌會閔百準。偕入進伏。上問職姓名。舒中曰。副司果臣李舒中矣。上問職掌。舒中曰。湖南廳原春廳矣。上問遺在。舒中曰。湖南廳所在。米十二萬一千五百九十六石十斗。太四千八百十四石十三斗。木五十九同二十二疋。布三十七同十八疋。錢九萬四千八百二十三兩五戔。原春廳。米二千六百石十斗。田米九百七十四石四斗。太一斗。木二同四十疋。布七十七同三十疋。錢七千六百七十二兩七戔六分矣。上曰。近來惠郞。不知庫儲之多小。故召見汝等。汝則果無此習矣。與李致中爲幾寸乎。舒中曰。爲親兄矣。命退。金聖規進伏。上問職姓名。聖規曰。副司果臣金聖規矣。上問職掌。聖規曰。嶺南廳京畿廳矣。上問遺在。聖規曰。嶺南廳。米二萬六千五百二十六石八斗。太一千九十八石。木一千六百四十三同三十二疋。布一百十四同二十五疋。錢三萬七千七十四兩五分。京畿廳。米七千九百七十一石十三斗。田米二百六十三石一斗。小豆十六石二斗。太一百十二石六斗。木綿八十二同二十七疋。錢一萬一千四百九十三兩七戔六分矣。命退。兪駿柱進伏。上問職姓名。對曰。副司果臣兪駿柱矣。上問職掌。對曰。湖西廳海西廳矣。上問遺在。駿柱曰。湖西廳。米五萬六千一百二十七石二斗。太二千一百四十五石三斗。木綿一百六十六同三十四疋。布二十六疋。錢一萬九千八百四十五兩五戔一分。海西廳。米九千六百九十四石十四斗。田米七百七十四石九斗。太二十石。木綿三十二疋。錢三萬九千二百八十三兩四戔三分矣。命退。李昌會進伏。上問職姓名。對曰。副司果臣李昌會矣。上問職掌。對曰。均役廳常平廳賑恤廳矣。上問遺在。昌會曰。均役廳。米四千四百七十五石。田米一千三百三十一石。太六百二十二石。木三百四十同二十二疋。布三十同八疋。銀十萬五千七百八十九兩六戔。錢五十六萬九千二百三十兩。常平廳。米五百九十八石。太五十八石。木五十五同四十八疋。布六十七同二十疋。銀一百四兩一戔八分。錢九千七百三十七兩。黃金三十八兩六戔五分。尺銅四萬八千五十七斤八兩。熟銅六千四百七十三斤。賑恤廳。米四萬九百八十二石。田米四石。太三百九十九石。租六石。木九百五十八同。布五同二疋。銀三千八十五兩三戔。錢一萬七千三百五十四兩矣。命退。閔百準進伏。上問職姓名。對曰。副司果臣閔百準矣。上問遺在。所對糢糊。祖承曰。宣惠廳郞廳閔百準。身爲該廳郞官。庫儲遺在。全未詳曉。筵席下詢。至以忘置爲對。揆以事體。極爲駭然。所當重勘。而本院請推之外。無他可施之罰。何以爲之乎。上曰。先汰後拿。可也。出擧條上命書傳敎曰。各司久任郞廳。皆令明日待令。又命書傳敎曰。同副承旨李祖源。聞有實故。許遞。前望單子入之。待下批牌招察任。又命書傳敎曰。舊選抄啓文臣。書傳詩傳。皆已應講。今番則退去。此後勿以已講之書應講。以他冊應講事。分付。尙集曰。新除授承旨尹尙東。方在罷散中。何以爲之乎。上曰。敍用。可也。出擧條樂性福源考講訖。上曰。卿等則出去。修整榜目以入。仍命在外承旨許遞。前望單子入之。出榻敎命退。諸臣以次退出。
정조 9년
乙巳十月十八日酉時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命書傳敎曰。向聞監董堂上李文源言。永陵碑石前後面刻役。勢將仍舊磨用。所減當近一寸。而以籠臺加簷仍用之。故上下比原石不齊云。事面甚爲苟艱。今番不設都監。依黔巖碑閣例。令畿營私貯中從便貿用。若此則籠臺加簷。自當仍舊用之。刻役則自京畢役後。待明春奉詣。亦依黔巖碑役例爲之。事面完好。民邑亦可除弊。明日監董堂上畿伯入侍稟處事。分付。仍命退。諸臣以次退出。
정조 9년
乙巳十月十八日初更。上御重熙堂。承旨入侍時。左副承旨李祖承。假注書朴蓍壽。記事官金鳳顯尹行任。以次進伏訖。上命書傳敎曰。奉保夫人喪。依先朝己未年傳敎。用己未年例事。分付。又命書傳敎曰。奉保夫人喪。應行諸事。一依典禮。參考前例。從厚擧行事。分付戶禮曹。又命書傳敎曰。奉保夫人喪柩材。以長生殿退件棺材給之乎。以價本給之乎。以歸厚署棺材給之乎。令該曹考例擧行。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨趙鼎鎭坐直。左副承旨權坐。右副承旨李祖承坐。同副承旨尹尙東坐直。注書金孝建奉命在外一員未差。假注書李敬五仕朴蓍壽仕直。事變假注書李宗烈仕。
정조 9년
趙鼎鎭啓曰。明日常參經筵。取稟。傳曰。停。
정조 9년
傳于金尙集曰。李判府事留待。
정조 9년
傳于金尙集曰。諸承旨率久任郞廳入侍。
정조 9년
傳于金尙集曰。判府事京畿監司禮曹參判入侍。
정조 9년
傳于尹尙東曰。明日次對。再明日來會。
정조 9년
以成道鍾朴與曾白慶周李輪李潤集李彦敬申處文崔重敎李海容韓世昌成夏鎭李鎭國南履周鄭弘哲囚單子。傳于尹尙東曰。竝放。
정조 9년
以孫鎭翼吳翼煥姜彙鈺崔逵翰高昇甲柳河源兪鉉章尹羽烈尹悌東囚單子。傳于尹尙東曰。放。
정조 9년
有政。吏批。判書趙時俊受由在外。參判沈豐之進。參議金宇鎭進。行都承旨金尙集進。以洪秉纘爲大司諫。朴聖泰爲執義。趙珩德爲掌令。鄭東浚爲輔德。韓珩一爲慶尙都事。韓謇爲谷城縣監。
정조 9년
兵批。判書徐有隣試官進。參判金履柱病。參議李蘷病。參知李家煥入直進。同副承旨尹尙東進。以趙興鎭李祖源柳焵副司直單付。
정조 9년
以閔百準囚單子。傳于尹尙東曰。放。
정조 9년
事變假注書李宗烈汰去代以李德鉉爲事變假注書。
정조 9년
尹尙東。以檢校待敎臣李崑秀言啓曰。今日奉謨堂展拜時。原任直閣徐龍輔。當爲進參。而時無職名。令該曹口傳付軍職。何如。傳曰。允。
정조 9년
兵曹口傳政事。以徐龍輔爲副司直。
정조 9년
金尙集。以弘文館言啓曰。副修撰尹序東。旣有只推之命。卽爲牌招察任。何如。傳曰。允。
정조 9년
趙鼎鎭。以吏曹言啓曰。司僕寺正曺允大呈狀內。身病猝重。勢難察任云。今姑改差。何如。傳曰。允。
정조 9년
李秉模。以禮曹言啓曰。傳曰。奉保夫人喪。應行諸事。一依典禮。參考前例。從厚擧行事。分付戶曹事。命下矣。取考謄錄則己卯年奉保夫人之喪。因特敎用二等禮葬矣。依此擧行之意。分付該曹。何如。傳曰。允。
정조 9년
趙鼎鎭。以兵曹言啓曰。今十月二十日。文臣朔試射日次。而訓鍊院慕華館武科初試設場。依前例不得設行之意。敢啓。傳曰。知道。
정조 9년
權。以武一所試官意啓曰。本所今日平明開場柳葉箭片箭應射擧子自臣字仍爲試取之意。敢啓。傳曰。知道。
정조 9년
趙鼎鎭。以武二所試官意啓曰。臣所今日平明開場。自垂字柳葉箭片箭。仍爲試取之意。敢啓。傳曰。知道。
정조 9년
尹尙東。以武二所試官意啓曰。臣所今日自垂字至髮字柳葉箭片箭應射四千三百二十七人內。兩技入格四十人。柳葉箭入格二百十四人。片箭入格二百五十五人。合爲五百九人。未及試取二千三百二十七人。而日暮姑停之意。敢啓。傳曰。知道。
정조 9년
尹尙東。以漢城府言啓曰。因前判義禁鄭昌聖所啓凶賊傔人福立之父子兄弟。卽令京兆逐送鄕外事。命下矣。取考帳籍。更加査出。則福立之父星雲兄福得。皆已物故。福立之母四月子夢致次子今年生。居在於南門外蓮池邊。故一倂捉來。令該部定差使押領。逐送鄕外之意。敢啓。傳曰。知道。
정조 9년
趙鼎鎭。以義禁府言啓曰。慶尙監司鄭昌順狀啓。據刑曹粘目內。晉州牧使李白圭。移本府處之事。允下矣。李白圭時在任所云。依例發遣府羅將拿來。何如。傳曰。允。
정조 9년
權。以武二所巡廳言啓曰。去夜慶熙宮守直軍士從門隙摘奸時。元額十六名內。只有十名。莫重闕內守直。軍士之闕額。至於六名之多。事旣無前。極爲驚駭。當該衛將不能檢飭之罪。在所難免。令該府拿問處之。何如。傳曰。允。
정조 9년
乙巳十月十九日午時。上御奉謨堂。展拜入侍時。行都承旨金尙集。行左承旨李秉模。右承旨趙鼎鎭。左副承旨權。右副承旨李祖承。同副承旨尹尙東。假注書李敬五朴蓍壽。記事官金鳳顯尹行任。提學吳載純。檢校直提學徐浩修鄭民始。原任直提學徐有防。檢校直閣徐鼎修。原任直閣金宇鎭徐龍輔鄭東浚。檢校待敎李崑秀。以次侍立。上詣奉謨堂。展拜如儀訖。堂內奉審。還詣珍藏閣。命諸閣臣奉考列朝宸翰。仍命書傳敎曰。今日因先朝御製御筆碑本奉考事。先詣珍藏閣。敬閱列聖宸翰。此閣在魚水堂後麓下。年久頹圮。亦不遮風雨。在予堂搆之義。殊甚悚歎。閣中。有天翰閣銘揭板本藏置者。考其年條。在肅廟朝甲戌。是年建奎章閣於宗簿寺。御書扁額。將又建天翰閣。而今只有御製揭板本矣。板本施彩。多渝汚。已付度支長。使之修改。待修改。擇日奉揭於奉謨堂事。內閣知悉。因此得國初御筆印本。列聖御筆五十本。成廟朝御筆御押敎旨一本。宣廟朝御筆六本。仁穆聖后御筆一本。肅廟朝御筆八本。列朝御筆碑銘二十本。石刻四十一本。木刻二百十一本。木板九百二十五片。文廟成廟元廟宣廟御筆木板七百二十五片。謹各彙次。奉安于奉謨堂展拜。而本堂狹窄。所見極甚苟簡。改造欌架。從便分安。亦爲擇日擧行事。分付戶曹。仁廟朝會盟玉軸一本。肅廟朝會盟玉軸一本。先朝會盟玉軸一本。亦在於此閣。欠敬甚矣。亦爲移奉於奉謨堂。皇朝太祖高皇帝皇筆大字一本。粧簇年久色渝。毅宗皇帝皇筆四大字印本及木板各一本。下旁亦有先朝御製御筆。而木本字劃多刓缺。姑爲移奉欽奉閣。承文都提調與戶曹堂上。進詣修改。宣宗皇帝皇詩皇筆一本。皇畫一本。奉安于欽奉閣。孝廟朝東宮冊封誥命一軸。登極誥命一軸。惠陵誥命一軸。移奉于奉安閣。倂令承文院知悉。今番謄錄編次時。使之詳載此事。年前奎章建閣也。移奉御製御筆。而此閣。御極以後。尙未躬審。今始考閱移奉矣。此事。令閣臣中曾經文衡人。記實揭板。又得列聖冊文。自四王位。至于顯廟摠書一秩。是書之成於肅廟朝。可以知之。況金檢緞粧。尙且宛然。繼此續錄。在所當爲。又若羹墻錄。始自國初。至于景廟朝。而歷敍各朝治法政規。小子之尙未修述。亦甚悚然。再明日次對時。時原任大臣閣臣入侍。使之奉翫。嗣後當修錄。而原書凡例。卽分條彙錄者。續成之際。不可無商量。此則大臣閣臣入侍。當詢問決定。先令內閣知悉。又命書傳敎曰。今日因奉閱列朝宸翰。得肅廟朝御製臥龍祠畫像贊及圖本三簇。當移藏臥龍祠。亦當致祭本祠。先爲分付該曹該道。上命戶曹郞廳具膺。持袱子及白綿紙待令。仍以戶曹郞廳洪元燮尹羲厚拿處傳旨。命書傳敎曰。戶曹多有擧行事。此傳旨倂分揀。上曰。列朝宸翰及御筆。今卽奉詣奉謨堂奉安。閣臣一人陪進。載純等承命陪進。上命書傳敎曰。肅廟御製碑銘模寫處所。甚爲難處。今日使之奉來內閣。依例成出草圖書。仍又稍待各本模寫畢後。當分奉兩廟入刻。以此令碑役所知悉。凡碑役。長廣無論。設都監與否。堂上預爲稟旨。而今番尙無皁白。令碑役所草記。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨趙鼎鎭坐。左副承旨權坐。右副承旨李祖承坐直。同副承旨尹尙東坐直。注書金孝建奉命在外一員未差。假注書李敬五仕朴蓍壽仕直。事變假注書未差。
정조 9년
李秉模啓曰。明日常參經筵。取稟。傳曰。停。
정조 9년
李秉模啓曰。司諫安廷玹。持平韓商新。引避退待。已至多日。尙未處置。憲府連日監察茶時。事甚未安。除在外。試所進去。疏批未下外。執義朴聖泰。掌令趙衍德。竝卽牌招。以爲處置之地。何如。傳曰。允。
정조 9년
傳于趙鼎鎭曰。右副承旨入侍。
정조 9년
以京畿監司狀啓英陵補土時所用運石形止事。傳于趙鼎鎭曰。當初旣令一一報來。這這狀聞。則十三日至十七日所運。今始報來。事甚駭然。況運致數爻。亦不分明說去。只稱五峙。峙有大小。何以知多寡。卽此一事。來頭工役之不能事事。可以知之。該牧使爲先從重推考。其委折。自該道行査狀聞。此後運石如有一分不勤之事。又有一分貽弊之擧。則當廉察。隨現重勘。預令畿營知悉嚴飭。
정조 9년
以黃海兵使狀啓虞候申啓文到任事。傳于趙鼎鎭曰。虞候不得一日擅離。則前虞候。雖因情理之切急。爲此投印之擧。時虞候之除拜後。不卽下去。過二十日到任。寧有此等紀綱。卿之無一言論罪。難免不察。從重推考。該虞候決棍懲勵事。回諭。
정조 9년
以濟用監直長丁文壽。奉事鄭東喆拿處傳旨。傳于尹尙東曰。分揀。
정조 9년
以備邊司郞廳吳載衍拿處傳旨。傳于李秉模曰。分揀。
정조 9년
以京畿監司到配啓本。傳于權曰。竹山府定配罪人金允謙。放送。
정조 9년
李秉模。以奎章閣言啓曰。四朝御筆模寫時。前牧使曺允亨。眼同看檢事。命下矣。時無職名。令該曹口傳付軍職。以爲冠帶常仕之地。何如。傳曰。允。
정조 9년
兵曹口傳政事。以曺允亨爲副司果。
정조 9년
李秉模。以禮曹言啓曰。取考謄錄事。己未年奉保夫人喪。遣內侍致祭。擇日設行矣。今亦依此例擧行。何如。傳曰。以成服日爲之。
정조 9년
尹尙東。以訓鍊都監言啓曰。本局哨官李海豐。身病甚重。勢難察任。改差。何如。傳曰。允。
정조 9년
尹尙東。以訓鍊都監言啓曰。因傳敎。逃亡武藝別監朴致源。嚴棍二十度。降定本局火兵矣。今日習陣時。朴致源回示軍兵及武藝廳後。加棍三十度之意。敢啓。傳曰。知道。
정조 9년
趙鼎鎭。以訓鍊都監言啓曰。本局牙兵崔壽昌馮命大。龍虎營待年軍金成大。昨日東門外園峴近處。中虎一頭。私獵捉得。故依例封進。而先殺軍崔壽昌。三升一疋。木綿二疋。布子一疋。三殺軍馮命大。木綿一疋。布子一疋。依定式施賞。而再殺龍虎營待年軍金成。自該營施賞之意。敢啓。傳曰。知道。從厚施賞。在前封進虎頭。例皆微稟差備。今番無一言皁白。此必申飭。可也。
정조 9년
尹尙東。以訓鍊都監言啓曰。依草記批旨。捉虎軍崔守昌馮命大等處。布子各一疋原賞外。從厚加給之意。敢啓。傳曰。知道。
정조 9년
尹尙東。以武一所試官意啓曰。今日本所柳葉箭片箭應射擧子自臣字至能字二千九百人內。兩技入格二十五人。柳葉箭入格一百二人。片箭入格一百六十八人。合爲二百九十五人。而日暮姑停之意。敢啓。傳曰。知道。
정조 9년
尹尙東。以武一所試官意啓曰。本所今日平明開場。柳葉箭片箭應射擧子。自莫字仍爲試取之意。敢啓。傳曰。知道。
정조 9년
尹尙東。以武一所試官意啓曰。今日本所柳葉箭片箭應射擧子自莫字。至福字二千七百五十人內。兩技入格十六人。柳葉箭入格九十九人。片箭入格一百五十七人。合爲二百七十二人。而日暮姑停之意。敢啓。傳曰。知道。
정조 9년
尹尙東。以武二所試官意啓曰。臣所今日平明開場。自四字柳葉箭片箭。仍爲試取之意。敢啓。傳曰。知道。
정조 9년
尹尙東。以義禁府言啓曰。京畿竹山徒配罪人金允謙。放送事。命下矣。金允謙卽爲放送事。分付該道道臣之意。敢啓。傳曰。知道。
정조 9년
執義朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟令孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春。島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。持平韓商新曰。以臣庸愚譾劣。不敢以言責自居。而每叨見職。只謄故紙。邦章之不行。亂萌之未折。莫非臣前後溺職之罪也。束帶趨朝。有靦面目。朝伏見所下備忘。仰體警惕之聖念。何待求言而應旨。第緣牌召臨門。趨承爲急。愚迷之見。相議以爲先登賓對。次陳文字計矣。及承聖敎。誨責備至。臣含默之罪。於是乎益著矣。其何敢一刻晏然於臺次乎。司諫院司諫安廷玹。以臣以無似。屢入言地。未嘗以一言半辭。仰裨聖德。居常愧恧。靡所容措。今於見職。豈敢爲晏然承當之計。而合辭義急於懲討。微忱倍切於逖違。强隨諸臺。冒登前席。而當今日遇災警惕上下講究之際。臣又一味泯默。致勤責敎。及乎引避。又荷聖度之寬假。臣於是莫覺感愧之交極。而大僚筵斥。又於臣措躬無地。目今大小含默之時。若論其罪。如臣溺職之臺官。宜居其先。固知縷縷陳避之極爲悚惶。而不避猥越。復此冒煩。以臣情踪。何敢暫時仍蹲於臺次乎。引避而退。有懷未達。雖緣忙遽。終違臺體。勢難仍冒。持平韓商新。司諫安廷玹。請竝遞差。新除授司諫院大司諫洪秉纘。時在京畿驪州地。請斯速乘馹上來事。下諭。答府曰。不允。第九件事。亟停勿煩。處置事依啓。下諭事。依啓。
정조 9년
乙巳十月二十日辰時。上御春塘臺。右副承旨入侍時。右副承旨李祖承。假注書朴蓍壽。記事官李崑秀尹行任。稟事閣臣徐浩修。以次進伏訖。上曰。列聖御製及御筆考出者。勢將奉安于奉模堂。而堂內穿甚窄。何以則爲好耶。浩修曰。木板及石板則奉安于舊摛文院。恐合事。宜矣。上曰。卿言。好矣。依此爲之。又有追後考出者此則卿與檢待。同爲奉出。以爲扁次正秩。仍詣摛文院奉安。二提學與李秉模。亦合入來。同爲看檢。好矣。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨趙興鎭坐直。左副承旨未差。右副承旨李祖承坐。同副承旨尹尙東坐直。注書金孝建奉命在外一員未差。假注書李敬五仕直朴蓍壽仕。事變假注書尹羽烈仕。
정조 9년
傳于金尙集曰。三使臣留待。
정조 9년
傳于趙興鎭曰。原任大臣時原任閣臣。次對同爲入侍。
정조 9년
趙興鎭啓曰。今日拜表時。兩司無進參之員。憲府有監察代行矣。雖無諫院。依例行禮之意。敢啓。傳曰。知道。
정조 9년
尹尙東啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
尹尙東啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
李德鉉在外。代以尹羽烈爲事變假注書。
정조 9년
傳于趙興鎭曰。左副承旨與閣臣。更爲入侍。
정조 9년
備忘記。今乙巳冬等武藝廳試射時。武藝廳金昌信。柳葉箭三中四分。直赴會試。
정조 9년
傳于尹尙東曰。傳旨何等莫重。而三日不捧。今始微稟。當該承旨權遞差。
정조 9년
兵曹口傳政事。副司果韓商新。
정조 9년
金尙集。以御筆碑役所言啓曰。兩廟碑石長廣草記事。命下矣。東廟碑石二坐。今方礪石磨正。南廟碑石二坐內。一坐礪石磨正。一坐沙磨始役。而四坐長廣別單書入之意。敢啓。傳曰。知道。
정조 9년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而冬至拜表相値。不得爲之之意。敢啓。傳曰。知道。
정조 9년
尹尙東。以弘文館言啓曰。校理韓光近。疏批已下。卽爲牌招察任。何如。傳曰。允。
정조 9년
金尙集。以弘文館言啓曰。修撰李鼎運。由限已過。卽爲牌招察任。何如。傳曰。允。
정조 9년
尹尙東。以禮曹言啓曰。今此討逆慶科庭試殿試時。親臨與命官擧行臨時稟定事。已爲。啓下矣。今十月二十八日殿試時。親臨與命官。何以爲之。而處所以何處磨鍊乎。敢稟。傳曰。以親臨爲之。處所。明政殿爲之。
정조 9년
尹尙東。以兵曹言啓曰。凡於殿試。親臨與命官。前期稟旨後。節目磨鍊事。已有定式矣。今此討逆慶科庭試武科殿試。何以爲之。而處所以何處擧行乎。敢稟。傳曰。以親臨爲之。處所。春塘臺爲之。
정조 9년
趙興鎭。以內醫院都提調提調意啓曰。今日臣等。會坐本院。慶尙道原春道秋等進上人蔘。就其中。擇其稍優者捧上。而慶尙道封進二斤內。退却爲十五兩九錢五分。原春道封進十五斤內。退却爲五斤六兩六錢矣。御供事體。何等嚴重。而封進之時。不善察飭。退却之數。若是夥然。其在警勵之道。不可置而不論。慶尙監司鄭昌順。原春監司李時秀罷職。當該差使員。拿問嚴處。兩道審藥。令攸司從重科罪。何如。傳曰。其在重事體之道。不可仍而置之。竝依爲之。以懲日後。嶺南則無差員領來者。雖因道各異例。不宜如是斑駁。況御藥。事體至重。此後道內秩高守令中。定差員上送事。自本院行會。退封兩數太多。更減兩數下送。如是而該道如或再徵。民間有貽弊之端。該道臣。隨現加等重勘。竝以此意。嚴飭。可也。
정조 9년
趙興鎭。以武一所試官意啓曰。本所監試官司憲府大司憲洪良浩。以親病陳疏矣。在前兩司中一員未備之時。亦有開場之例。今方依例試取。而莫重國試。監試官不備。極涉未安。令政院稟旨變通。何如。傳曰。允。
정조 9년
趙興鎭。以武一所試官意啓曰。本所今日平明開場。柳葉箭片箭應射擧子。自緣字仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日自四字至欲字柳葉箭片箭應試二千三百二十七人內。兩技入格九人。柳葉箭入格一百四人。片箭入格一百四十八人。合爲二百六十一人。未及試取二百二十七人。而日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自難字柳葉箭片箭仍爲試取之意。敢啓。傳曰。知道。
정조 9년
趙興鎭。以刑曹言啓曰。卽接武一二所移文。則一所黃州擧子申龍得使出身張弼萬入場代射。林鳳守。使出身朴奉山入場代射。二所祥原閑良朴尙權。使出身金澤洙入場代射。閑良金翼炯。使出身金兌丁入場代射。殷山閑良金成采。使出身崔以采入場代射。被捉於試所。竝爲移送。故遲晩取招後。申龍得林鳳守朴尙權金翼炯金成采等。以借射律。自臣曹當爲照法勘處。而代射罪人張弼萬朴奉山金澤洙金兌丁崔以采。俱是出身。竝移義禁府處之。何如。傳曰。允。
정조 9년
趙興鎭。以一所巡廳言啓曰。去夜四更五點量。犯夜人幼學李秉德執捉。依例移送秋曹之意。敢啓。傳曰。知道。
정조 9년
知中樞府事具善復疏曰。伏以。臣向於復命筵席。天奪其魄。率口妄發。前後聲罪之章。實非人臣所敢聞者。臣震驚戰懍。直欲鑽地以入而不可得也。噫。臣本愚魯。且蔑知識。自陷罪戾。非止一再。而特蒙我聖上庇覆之恩。得保今日。每一思惟。血淚被面。顧臣狗馬之質。衰朽無餘。而尙今自力盡瘁爲期者。惟以此欲報聖恩之萬一也。天地神明。臨之在上。焉敢誣也。至於今番事。衷情所迫。言不知裁。自犯駭妄之罪。而只緣臣不孝無狀。妄言一事之外。人言又及於先臣。俯仰慚痛。寧欲無生。惟荷聖度包容。罰止薄罷。曾未幾何。恩敍遽降。復授前任。臣誠惶恐感激。汗涕交逬。又不知措躬之所也。受符體重。雖不得不趨承恩命。而螻蟻之賤。亦具廉恥。抗顔仍冒。寧有是理。情窮勢縮。冒萬死仰首。哀籲於紸纊之下。伏惟殿下。父母於臣。天地於臣。儻蒙體下之恩。得解重任。則臣雖優遊散地。謹當歌詠聖恩。隨處自效。以死爲矢也。伏乞聖明。俯賜矜憐。亟削臣所帶之職。更勘臣罔赦之罪。以肅朝綱。以安賤分。不勝萬幸。臣無任云云。答曰。省疏具悉。卿其勿辭行公
정조 9년
大司憲洪良浩疏曰。伏以。臣承命監試。今已六箇日矣。射員猥多。竣事尙遲。臣之老母。素抱貞疾。居常委頓。當此初寒。挾感呻痛。已有日矣。抑情往來。不敢言私。昨日以來。症情越加。嘔吐寒熱。一時交作。飮啖全却。神氣凜綴。臣方左右扶將。召醫問藥。以此情理。實無離側供職之勢。玆敢冒陳短章。仰暴情懇。伏乞聖慈。念試事之體重。察臣情之難强。亟命變通。仍治臣瀆擾之罪。以昭法紀。不勝萬幸。臣無任云云。答曰。省疏具悉。卿其勿辭。救護母病。
정조 9년
校理韓光近疏曰。伏以。臣幸而遭聖世。不幸而遇奇疾。徒抱向日之誠。未遂瞻天之願。區區戀結之私。已悉於年前一疏。尙庶幾聖明之俯察也。向赴南邑。經歲受損。幾至廢視而閣務。竟速道啓之請罷。濫被殊恩。至有特仍之命。感激私心。豈無圖報之誠。而終不敢以疾而害公。遂未免受暇而蒙遞。恩深河海。罪積丘山。至今追惟。如集于木。繼以有三司除旨。殆無虛月。而一味泯伏。輒事違傲。是豈臣得已而然哉。誠以賤疾。最妨視物。橫經登筵。已無其望。執簡立陛。尤非可論。與其强策而僨事。不若自劃而被勘。是則通朝之所共知而相憐者也。抑臣疾病之外。竊有所迷執。噫。人之所以異於禽獸者。以其有五倫也。五倫之中。父子君臣。尤爲重焉。父有仇而子不能復。則不可謂有子矣。君受辱而臣不能死。則不可謂有臣矣。自天地開闢以來。亂臣賊子之詬罵天日者。亦或有之。而窮凶如夏賊。陰慘如揆逆者。蓋千古所無之變。而爲今日北面於殿下者。無一人效一死。則此臣所以腐心而痛骨者也。究其忘讐之恥。擧國惟均。而論其失職之罪。三司愈重。臣本懦㤼荏弱。旣不能碎首而力爭。又不能刳腹而自明。隨行備數。伈伈俔俔。實非臣義分之所敢出也。以是之故。杜門委巷。屛伏訟愆。竊以爲自靖之計。而㓒室憂慨。未敢少弛。卽玆除職之日。祗奉所下傳敎。則半夜微雷。感格天心。十行溫綸。警發廷僚。首尾累百餘言。皆以人彝之斁絶。國勢之岌嶪。爲目下深憂。而呴濡釀禍四字。卽是今日病痛。殿下已言之。諸臣已陳之。臣不欲疊床。至如其兆之已綻。其漸之滋長。殿下亦已知之。猶不思拔本塞源之道。何其與古人知如是爲病不如是爲藥之語。一相反也。臺啓中。諸賊孰非不共戴天之讐。而最是昨秋之夏賊。昨冬之揆逆。窩窟於鄭妻龜柱。根柢於德相國榮。卒至爲今春瑮福之嚆矢。腸肚相貫。情節極慘。一則适雲之例。猶靳夬施。一則孥戮之典。亦未擧行。若其凶黨之鴟張。陰謀之株連。端緖已發。而終未窮覈。眞贓畢露。而都歸掩護。由是而義理日益晦塞。隄防日益隳壞。將至於人不爲人。國不爲國之境。言念及此。寧不痛刻。苟我殿下明有所未達。奸有所未燭。則宸心覺悟。尙有可待之日。群凶心膽。猶有知畏之望。今則日月之明。赫臨中天。魑魅魍魎。無所逃形。至以其兆其漸。發之絲綸之間。又以率胥及溺。歸之朝夕之憂。而若其所以鋤治之道。迄未有大奮發大振作之擧。是不幾近於抱火寢薪之歸耶。嗚呼。天地之大德曰生。豈不欲陽德之長運。和氣之咸宣。而當萬物收藏之時。則不得不行肅殺之令焉。夫何殿下體天之德。全用好生之仁。不行肅將之威。其於治亂賊之際。尙加之呴濡之政。欲望其龍蛇之化。是何異於値肅殺之節。而行溫和之令也。由是仁愛之上天。遂降其轟燁之災。而警告之。不啻若耳提而面命。則在殿下恐懼修省之道。減膳二日。不足爲消弭之方。備忘一札。不足爲感回之圖。惟宜大加警惕。一反前道。自鄭妻龜柱。以下。至得孚魯春輩。一竝施以應行之律。其中夏賊适雲之例。揆逆孥戮之典。急先擧行。兩賊黨與。亟令王府。嚴加究覈。夬正王法。使人彝絶而復明。國勢危而復安。則轉災爲祥之機。亶不外是。伏願殿下。不以人廢其言焉。國家之設雲觀。所以候天時而察災祥也。一或有愆。所關非細。爲其任者。固宜蚤夜警畏。殫心聽察。以副我聖上至誠欽若之意。而日昨雷聲之作。矇未省覺。及其下詢之後。乃以莫之諦聞爲對。我殿下一念對越。聽於無聲。休咎之應。無微不察。而彼以司天之職。裒如充耳。似此雲觀。將焉用哉。昏迷天象。古有常憲。臣謂當日雲觀入直官。令攸司從重勘律。以懲日後。斷不可已也。顧臣自來庸愚。百不踰人。雖無疾𧏮之嬰身。尙不合於任使。況此十年貞疾。一直沈痼。啓沃論思。已無堪承之望。陳力就列。亦非可强之勢。召牌儼臨。蠢動無路。玆不得不疾聲號籲於慈覆之天。伏乞聖明。俯垂矜諒。特命遞改臣新授職名。仍令選部。勿復檢擬。俾得安意調治。以卒生成之澤。不勝幸甚。臣無任云云。省疏具悉。所陳。悉諭於諸批。觀象監官員事。何必治罪。爾其勿辭察職。